b"\n_START_ARTICLE_\nInfitah\n_START_PARAGRAPH_\nL'Infitah (de l'\xc3\xa0rab \xd8\xa7\xd9\x86\xd9\x81\xd8\xaa\xd8\xa7\xd8\xad, Infit\xc4\x81\xe1\xb8\xa5, \xc2\xabobertura\xc2\xbb) va ser la pol\xc3\xadtica econ\xc3\xb2mica adoptada pel tercer president de la Rep\xc3\xbablica \xc3\x80rab d'Egipte, \xc3\x80nwar el-Sadat, el 1973-1974. L'Infitah o \xc2\xabPortes Obertes\xc2\xbb consistia en atreure el capital estranger, sobretot dels Estats Units, i la inversi\xc3\xb3 dels empresaris locals._NEWLINE_Aquestes mesures capitalistes van representar un trencament total amb el \xc2\xabsocialisme \xc3\xa0rab\xc2\xbb promogut per l'antecessor de Sadat, Gamal Abdel Nasser. El govern de Nasser va concentrar el desenvolupament d'Egipte a les mans del govern i va promoure la nacionalitzaci\xc3\xb3 de la banca i de sectors importants de la ind\xc3\xbastria eg\xc3\xadpcia, com la ind\xc3\xbastria t\xc3\xa8xtil i la de les telecomunicacions. En canvi, amb l'Infitah, Sadat impulsava \xc2\xabun tomb de l'economia eg\xc3\xadpcia cap a la penetraci\xc3\xb3 del capital occidental i la creaci\xc3\xb3 i l'enfortiment d'un sector capitalista nacional.\xc2\xbb\n_START_SECTION_\nContext hist\xc3\xb2ric i pol\xc3\xadtic\n_START_PARAGRAPH_\nEl govern de Sadat va comen\xc3\xa7ar el seu apropament al bloc capitalista amb l'expulsi\xc3\xb3 dels sovi\xc3\xa8tics del territori egipci el 1972, tot i que la Uni\xc3\xb3 Sovi\xc3\xa8tica havia estat subministrant armament i entrenament a l'ex\xc3\xa8rcit d'Egipte._NEWLINE_Sadat va trobar la legitimaci\xc3\xb3 que cercava per al seu govern i projecte econ\xc3\xb2mic en resultar guanyador en la guerra de l'octubre de 1973 contra Israel. Des de llavors, va concentrar tots els seus esfor\xc3\xa7os en rebre ajuda dels Estats Units i es va apartar dels projectes promoguts pel seu carism\xc3\xa0tic antecessor. Aquest proc\xc3\xa9s culminaria amb la firma dels acords de pau amb Israel de Camp David l'any 1979, fet que apartaria Sadat definitivament de l'arabisme, el moviment dels no alineats i el lideratge de les nacions del tercer m\xc3\xb3n que havien caracteritzat el govern de Nasser.\n_START_SECTION_\nConseq\xc3\xbc\xc3\xa8ncies\n_START_PARAGRAPH_\nEs considera, en general, que la implementaci\xc3\xb3 de l'Infitah va ser massa ambiciosa, i que abandonava l'aparen\xc3\xa7a de \xc2\xabsolidaritat amb els pobres.\xc2\xbb  L'Infitah va portar a un deteriorament en el nivell de vida dels egipcis en provocar inflaci\xc3\xb3 i un increment en els preus. A m\xc3\xa9s, \xc2\xabel que es va fer molts cops va ser estrangular el sector p\xc3\xbablic i industrial nacional per establir una economia basada en el comer\xc3\xa7 d'importacions de l'estranger.\xc2\xbb El 1977, la reacci\xc3\xb3 p\xc3\xbablica negativa a les pol\xc3\xadtiques d'Infitah van portar a revoltes espont\xc3\xa0nies massives quan l'Estat va anunciar que retiraria els subsidis per productes alimentaris de primera necessitat. El 6 d'octubre de 1981, Sadat va ser assassinat durant una desfilada militar al Caire."